
Katalitikus hidrodehalogénezés szilárd hordozón rögzített palládium katalizátorokkal H-Cube reaktorban

Kulcsszavak: hidrodeklórozás; heterogén katalízis; katalizátor immobilizálás; anioncserélő gyanta; folyamatos áramlású reaktor
Számos ipari művelet során keletkeznek halogéntartalmú szerves vegyületek, melyek nem megfelelő kezeléssel, a környezetbe kikerülve károsítják az élővilágot. Környezetkárosító hatásuk miatt ezeket a vegyületeket ártalmatlanítani, esetleg újrahasznosítani kell. Számos kutatócsoport foglalkozik ezeknek a vegyületeknek kevésbé káros formává alakításával. Ez lehetséges reduktív, oxidatív, hidrolitikus és egyéb módszerekkel. Ezek közül az egyik leggyakrabban alkalmazott módszer a reduktív út. A redukálószer általában hidrogéngáz. A reakció legtöbbször valamilyen heterogén katalizátor felületén megy végbe.
Kutatásom során klórbenzol és orto-, meta- ill. para-klóracetofenon hidrodehalogénezését vizsgáltam a ThalesNanoZrt. által gyártott folyamatos áramlású hidrogénező mikroreaktorban, az H-Cube®-ban. A reakciókhoz különböző palládium tartalmú heterogén katalizátorokat alkalmaztam: a kereskedelmi forgalomban kapható 10% Pd/C katalizátort és a kutatócsoportban anioncserélő gyantára rögzített 4,3% palládium tartalmú katalizátorokat (Pd@RELISORB QA 405/EB, Pd@DIAION HPA 25, Pd@DIAION PA308/L, Pd@DIAION WA21J, Pd@DOWEX 1x8). Megvizsgáltam a dehalogénezési reakciók hőmérséklet-, nyomás-, áramlási sebesség-, és koncentrációfüggését.



